BESLUTNING(1)

om informationsteknologiens rolle og kapacitetsbygning i udviklingslandene

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

- der henviser til sine tidligere beslutninger om informationssamfundet og uddannelse,

- der henviser til den fjerde Lomé-konvention, Andel Del, Afsnit IX, kapitel 4, særligt til artikel 132 og 133 om samarbejde på området for information og teknologi,

- der henviser til Kommissionens meddelelse, "Europa på vej mod informationssamfundet. En handlingsplan"(KOM(94) 347), og Europa-Parlamentets beslutning om samme emne (EFT C 363 af 19.12.1994),

- der henviser til Kommissionens meddelelse, "Den Europæiske Unions rolle i relation til informationssamfundets fremvækst i udviklingslandene"(KOM(97)351 endel. af 15. juli 1997),

A. der henviser til, at der fortsat er stor ulighed mellem udviklingslandene, herunder mange AVS-lande, og industrilandene med hensyn til fordelene ved informationssamfundet, samt til, at der navnlig inden for AVS-landene er en voksende kløft mellem by og land,

B. der henviser til, at den hurtige ekspansion af informations- og kommunikationsteknologier (ICT) medfører en massiv økonomisk og social transformation i hele verden og giver alle lande både store muligheder og udfordringer,

C. der henviser til, at brugen af nye teknologier åbner op for helt nye perspektiver for udvikling med hensyn til handel, transport, små og mellemstore virksomheders konkurrenceevne og erhvervelse af informationer, forskning, videnskab og medicin, uddannelse og videregående uddannelse,

D. der henviser til, at informations- og kommunikationsteknologierne har et stort ubrugt potentiale til fremme af den menneskelige udvikling og de sociale ændringer,

E. der henviser til, at informations- og kommunikationsteknologier gør det muligt at få adgang til områder og befolkningsgrupper, der hidtil ikke har været betjent eller har været underbetjent, med vigtige fattigdomsrelaterede aktiviteter så som foranstaltninger på uddannelses- og sundhedsområdet,

F. der konstaterer, at udviklingssamarbejdsorganerne har været relativt langsomme til at tage de udfordringer op, som er opstået med revolutionen inden for informations- og kommunikationsteknologierne,

G. der henviser til, at det er vigtigt, at spredningen af de såkaldte traditionelle medier imidlertid ikke forsømmes, samt til, at navnlig radioen - nøglemediet for spredningen af oplysninger - og også det trykte medium og programmerne i uafhængige nationale og regionale tv-kanaler har en vigtig langsigtet rolle at spille,

H. der henviser til, at leverandørerne af globale mobiltelefontjenester (f.eks. Iridium, Globalstar og ICO-Global Communications) har til hensigt at skabe verdensomspændende mobiltelefoninfrastrukturer i 2000 på grundlag af op til 100 lavbane-satellitter, hvilket vil være et ideelt supplement til de traditionelle radionet, som er begrænset til bebyggede områder, selv om omkostningen i forbindelse hermed er ekstremt høj,

I. der henviser til, at der planlægges net for globale bredbåndsdatatransmissionsystemer, som vil gøre store bredbånd tilgængelige for digital datatransmission, og at dette vil betyde, at der vil opstå umådeligt store transmissionskapaciteter,

J. der henviser til, at det konstant voksende behov for investeringer til opbygning af tilstrækkelige telekommunikationsinfrastrukturer overstiger grænserne for offentlige budgetter og, at det derfor er vigtigt at fremme private investeringer,

1. opfordrer Den Europæiske Union og AVS-landene til at indarbejde informations- og kommunikationsteknologiske aspekter og komponenter i alle større samarbejdsprogrammer samt at afdække områder, hvor informations- og kommunikationsteknologi specifikt kan anvendes til at fremme den menneskelige udvikling og mildne fattigdommen;

2. mener, at uddannet personale er et nøgleelement i en mere effektiv udnyttelse af de nye informationsteknologier med henblik på, for eksempel, at gøre det muligt at anvende dem effektivt i uddannelses- og sundhedssystemer, transport og tjenesteydelser, herunder planlægning og kontrol;

3. understreger, at det er vigtigt med netværk til virtuelle universiteter, som kan bekæmpe hjerneflugten ved at tilbyde den uddannede elite i udviklingslandene tilstrækkelige kommunikationsmidler og international udveksling;

4. understreger, at det som en forudsætning for sammenkobling af informations- og kommunikationsteknologier er vigtigt, at befolkningen i udviklingslandene har bred adgang til telekommunikationsmidler og elektricitet;

5. kræver støtte til opbygning af indhold (udvikling af software) på områder, der er særligt vigtige for udviklingslandene, f.eks. telemedicin, fjernundervisning, demokrati og deltagelse;

6. opfordrer AVS-landene til at fastsætte rammer inden for den juridiske og økonomiske politik med hensyn til markedsadgang, regulering, konkurrence og etableringsfrihed, som gør det muligt for nationale og internationale virksomheder at foretage de nødvendige investeringer, samt at tilpasse indkøbspriserne for informationsteknologi til et niveau svarende til det internationale niveau;

7. understreger, at tjenesternes universelle karakter også indebærer, at alle (potentielle) brugere skal have ret til adgang til en pris, de kan betale, og mener derfor, at det er hensigtsmæssig, at tilvejebringelsen af infrastrukturer til befolkningen i landområder skal prioriteres i landenes egne udviklingsstrategier;

8. konstaterer, at der kan opstå mange muligheder gennem en målrettet brug af multimedietjenester til fjernundervisning, at de muligheder, der opstår gennem telemedicin og andre socialt orienterede tjenester, kan udfylde mangler ved tjenesterne og blive et vigtigt supplement til mobile tjenester;

9. opfordrer Den Europæiske Union og dens medlemsstater til at igangsætte pilotprojekter i områder, der har relation til menneskelig udvikling og mindskelse af fattigdommen og skal demonstrere de nye teknologiers egnethed til at fremme udviklingen;

10. kræver, at der gøres en særlig indsats for at udvikle applikationer, der er egnede både på lokale sprog og for folk, der er analfabeter;

11. håber, at der også i den uformelle sektor vil blive udforsket nye muligheder for faglig uddannelse og beskæftigelse af mennesker, som indtil nu ikke har haft nævneværdig adgang til medie- og informationskilder, hvilket navnlig gælder for kvinder;

12. opfordrer derfor AVS-landene til specielt at gøre et fremstød for at forsyne alle husholdninger med radioer - som, hvor det er hensigtsmæssigt, styres af urværk - samt at fremme og udvide brugen af radio til formidling af oplysninger, navnlig vedrørende sundhed, forebyggelse og behandling og helt specielt informationskampagner til bekæmpelse af AIDS;

13. pålægger sine formænd at sende denne beslutning til AVS-EU-Rådet og Kommissionen.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).